刘子翚
次韵茂元独速歌
大儿行文学苏黄，暗潮无声走茫茫。
小儿分题拟甫白，手抉蟆颐取冰魄。
自成机杼谁如君，悲歌乃有可怜色。
晓来春归荠叶新，青女摧之良不仁。
那知妙龄气如许，一睨辟易惊千人。
我亦归为村衰翁，接花成条欹屋红。
跣行肯追蹀躞步，杯饮不羡琉璃锺。
相逢他事不发语，醉面彻日承溪风。
君不见丰碑模糊立岘首。又不见繐帷虚斟百眉侑。
何如吾侪见在身，有口犹堪著醇酎。
陶陶兀兀未全非，赫赫炎炎岂长有。
砚峰绝顶抚孤松，伊谁及此苍髯寿。